|  |
| --- |
| ՏԵՂԵԿԱՆՔ - ՀԻՄՆԱՎՈՐՈՒՄ«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐՄԱՎԻՐԻ ՄԱՐԶԻ ՓԱՐԱՔԱՐ ՀԱՄԱՅՆՔԻ ՎԱՐՉԱԿԱՆ ՏԱՐԱԾՔՈՒՄ 2022 ԹՎԱԿԱՆԻ ՏԵՂԱԿԱՆ ՎՃԱՐՆԵՐԻ ԳԾՈՎ ԱՐՏՈՆՈՒԹՅՈՒՆՆԵՐ ՍԱՀՄԱՆԵԼՈՒ ՄԱՍԻՆ» ԱՎԱԳԱՆՈՒ ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ «Տեղական տուրքերի և վճարների մասին» Հայաստանի Հանրապետության օրենքի 16-րդ հոդվածի 1-ին մասի համաձայն՝ արտոնություններ կարող են կիրառվել ավագանու որոշմամբ: Տեղական տուրքերի և (կամ) վճարների գծով արտոնությունները՝ ավագանու սահմանած փաստաթղթերի և տեղեկությունների հետ միասին, համայնքի ղեկավարի ներկայացմամբ սահմանում է համայնքի ավագանին: Նույն օրենքի 16-րդ հոդվածի 3-րդ մասի համաձայն՝ տեղական տուրքերի և (կամ) վճարների արտոնություններ են տեղական տուրքի և (կամ) վճարի դրույքաչափի նվազեցումը ավագանու սահմանած տոկոսի չափով, տուրքի և (կամ) վճարի նկատմամբ զրոյական դրույքաչափի կիրառումը կամ հաշվարկված տեղական տուրքի և (կամ) վճարի վճարումից ազատումը: Իրավական ակտի նորմատիվ բնույթը հիմնավորվում է «Նորմատիվ իրավական ակտերի մասին» ՀՀ օրենքի հոդված 2-ի 1-ին կետի 1-ին ենթակետի համաձայն, ըստ որի՝ նորմատիվ իրավական ակտը Հայաստանի Հանրապետության ժողովրդի, ինչպես նաև Սահմանադրությամբ նախատեսված մարմինների կամ պաշտոնատար անձանց ընդունած գրավոր իրավական ակտ է, որը պարունակում է վարքագծի պարտադիր կանոններ անորոշ թվով անձանց համար: Փարաքար համայնքի ենթակայության մշակույթային և կրթական կազմակերպությունների ֆինանսավորումն ամբողջությամբ կամ մասնակի իրականացվում է Փարաքար համայնքի բյուջեից: Փարաքար համայնքի ենթակայության արվեստի դպրոցում և մարզադպրոցում սաները հաճախել են մասնակի վճարովի հիմունքներով, ուստի անհրաժեշտություն է առաջացել արվեստի դպրոցում և մարզադպրոցում սահմանել արտոնություններ՝ զրոյական դրույքաչափի կիրառմամբ կամ դրույքաչափի նվազեցմամբ՝ համաձայն հավելվածի: Փարաքար համայնքի ենթակայության մանկապարտեզներում երեխաները հաճախել են վճարովի հիմունքներով: Անհրաժեշտություն է առաջացել սահմանել տեղական վճարի գծով արտոնություններ՝ տեղական վճարի նկատմամբ զրոյական դրույքաչափի կիրառմամբ, եթե՝ երկկողմանի ծնողազուրկ և հայրենիքի պաշտպանության ժամանակ մարտական գործողություններին մասնակցելու հետևանքով առողջությունը խաթարած կամ զոհված անձանց երեխաներ են, և դրույքաչափի նվազեցմամբ, եթե միակողմանի ծնողազուրկ, բազմազավակ, անապահով, նպաստառու և փախստական ընտանիքի երեխաներ են: Որոշման նախագծով առաջարկվում է 2022 թվականի համար սահմանած տեղական վճարների դրույքաչափի նկատմամբ կիրառել արտոնություններ՝ տեղական վճարի նկատմամբ զրոյական դրույքաչափի կիրառմամբ Փարաքար համայնքի կողմից աղբահանության ծառայություններից այն օգտվողների համար, որոնք հայրենիքի պաշտպանության ժամանակ մարտական գործողություններին մասնակցելու հետևանքով զոհված կամ առողջությունը խաթարած անձանց ընտանիքի անդամներ են կամ 1-ին խմբի հաշմանդամներ են: Միաժամանակ, որոշման նախագծով սահմանվում են այն փաստաթղթերը, որոնց ներկայացումն անհրաժեշտ է տեղական վճարի գծով արտոնություն ստանալու համար: |
|  |